इस साल की दूसरी छमाही में आने वाली अक्षय कुमार की फिल्म 'पैडमैन' उसी वक्त चर्चा में आ गई जब अक्षय ने पहली बार इसके सब्जेक्ट के बारे में बताया। उस वक्त लगा कि ऐसे सब्जेक्ट पर फिल्म बनाना हर किसी के बूते की बात नहीं। ठीक कुछ वैसे ही जैसे कुछ साल पहले आयुष्मान खुराना स्टारर 'विकी डोनर' के सब्जेक्ट को लेकर था। फिलहाल, अक्षय की फिल्म को रिलीज होने में वक्त लगेगा लेकिन इसी बीच यंग डायरेक्टर अभिषेक सक्सेना ने लगभग उसी सब्जेक्ट पर 'फुल्लू' बनाकर रिलीज भी कर डाली। वैसे, अक्षय की फिल्म को इस फिल्म के पहले रिलीज होने से फर्क नहीं पड़ेगा क्योंकि अक्षय की फिल्म में नामी स्टार्स के साथ-साथ बॉक्स आफिस पर बिकाऊ मसाला भी भरपूर होगा। बॉलिवुड में कुछ अर्से से लीक से हटकर या कुछ अलग फिल्में बन रही हैं। अब जब इन फिल्मों को मेजर सेंटरों पर दर्शकों की एक खास क्लास मिलने लगी है और बॉक्स आफिस कलेक्शन भी बढ़ने लगा है, तो मेकर 'फुल्लू' जैसी फिल्म बनाने से परहेज नहीं करते। फिल्म के डायरेक्टर अगर चाहते तो अपनी कहानी को किसी बड़े शहर पर फोकस करके भी फिल्म बना सकते थे, लेकिन यहां अभिषेक की तारीफ करनी होगी कि उन्होंने कहानी के साथ पूरी ईमानदारी बरतते हुए शहर से दूर एक छोटे से गांव की महिलाओं पर फोकस करके यह फिल्म बनाई। आज भी हमारे शहरों से कहीं ज्यादा आबादी इन्हीं गांवों में रहती है। अब गांव के किसान भी अपनी खेती छोड़कर दूर-दराज के गांव जाकर काम करना ज्यादा पसंद करते हैं। ऐसे में गांवों में रहने वाली महिलाओं की समस्याओं और उनकी निजी जिंदगी से इन मर्दों को कोई लेना-देना नहीं होता। इस फिल्म के लीड हीरो शारिब अली हाशमी ने कुछ साल पहले रिलीज हुई फिल्म 'फिल्मिस्तान' में लीड किरदार निभाकर क्रिटिक्स और दर्शकों की जमकर वहवाही बटोरी, अब लंबे अर्से बाद शारिब जब इस फिल्म में लीड किरदार में नजर आए तो उन्होंने जता दिया कि वह कोई भी किरदार खूबसूरती से निभाने में सक्षम हैं। कहानी: फुल्लू (शारिब अली हाशमी) एक छोटे से गांव में अपनी मां और बहन के साथ रहता है। फुल्लू कोई कामकाज नहीं करता। लेकिन जब कभी गांव से दूर शहर जाता है, तो गांव में रहने वाली महिलाएं उससे अपनी जरूरत का सामान मंगवाती हैं। वह कभी किसी को ना नहीं कहता। फुल्लू की मां उसकी शादी बिगनी (ज्योति सेठी) के साथ कर देती है। एक दिन फुल्लू जब शहर सामान लेने आता है तो उसे पहली बार माहवारी के दौरान उपयोग में आने वाले सेफ्टी पैड के बारे में पता चलता है। एक मेडिकल हाउस में वह लेडी डॉक्टर को महिलाओं को इसके बारे में बताते हुए सुनता है। फुल्लू को लगता है गांव में रहने वाली सभी महिलाओं को इस पैड के बारे में जागरूक करना चाहिए और उन्हें बहुत कम कीमत पर पैड उपलब्ध भी कराए जाने चाहिएं। फुल्लू शहर में आकर पैड बनाना सीखता है। जब वह सीखकर गांव लौटता है, तो उसकी मां और बहन ही उसके इस काम से खुश नहीं होते। लेकिन बिगनी को भरोसा है एक दिन उसका पति अपने इस नेक मकसद में कामयाब ज़रूर होगा। ऐक्टिंग: फुल्लू के किरदार में शारिब हाशमी छा गए। इमानुल हक कम फुटेज होने के बावजूद अपनी पहचान छोड़ने में कामयाब रहे। ज्योति सेठ और नूतन सूर्या ने अपने किरदारों को पूरी ईमानदारी के साथ निभाया। निर्देशन: कई बॉलीवुड फिल्मों के सीन्स में महिलाओं की माहवारी का ज़िक्र हुआ है लेकिन इस सब्जेक्ट पर किसी ने फिल्म नहीं बनाई। तारीफ करनी होगी इस फिल्म के निर्माताओं की, जिन्होंने ऐसे अहम सब्जेक्ट पर पूरी ईमानदारी के साथ फिल्म बनाई। यह फिल्म महिलाओं को फोकस करके बनाई गई है, लेकिन ऐसा भी नहीं कि जेंट्स फिल्म के साथ कनेक्ट नहीं कर पाएंगे। इस फिल्म का लीड किरदार फुल्लू ऐसा है जो हर किसी की कसौटी पर खरा उतरने का दम रखता है। यंग डायरेक्टर अभिषेक सक्सेना ने फिल्म को सच के और नजदीक रखने के लिए फिल्म की शूटिंग किसी स्टूडियो में ना करके गांव में जाकर की जो फिल्म को और भी खूबसूरत बनाता है। फिल्म में मैसेज देने की चाहत में स्क्रीनप्ले पर ज्यादा ध्यान नहीं दिया गया। एडिटिंग काफी सुस्त है जिससे दो घंटे से भी कम अवधि की फिल्म भी दर्शकों को अंत तक बांधकर नहीं रख पाती संगीत: फिल्म का संगीत कहानी का अहम हिस्सा लगता है। बैकग्राउंड में चल रहा गाना 'भुल्लर भुल्लर' अच्छा बन पड़ा है। क्यों देखें: अगर आप अच्छी और ज़मीनी हकीकत से जुड़ी फिल्मों के शौकीन हैं तो फुल्लू आपको पसंद आएगी। और हां, यह समझ से परे है कि सेंसर ने ऐसी फिल्म, जो समाज को एक मैसेज दे रही है, को अडल्ट सर्टिफिकेट किस आधार पर दिया ।